Pretoria-rotsklimmer verloor been ná val in Cederberge | Netwerk24
Pretoria-rotsklimmer verloor been ná val in Cederberge
Deur Maygene de Wee 15 Julie 2019 18:48
'n Pretorianer se been, wat Saterdag op 'n staptog in die Cederberge onder 'n rots vasgepen was, is Saterdagaand in 'n Kaapse hospitaal geamputeer.
Jethro Malan Watson, wat oorspronklik van Kaapstad is, is steeds in die chirurgiese hoësorgeenheid in die Christiaan Barnard-hospitaal in die Moederstad.
'n Foto van Jethro Malan Watson op sy Facebook-blad waar hy besig is om bouldering te beoefen. Dit is rotsklim sonder 'n veiligheidstou. Foto: Facebook
Hy was saam met Nick Muehlhausen, 'n Amerikaanse vriend en mede-rotsklimmer, in die berge buite Clanwilliam toe hy beseer is.
Watson het oomblikke voor die ongeluk glo op 'n rotsformasie gaan staan, waarna dit onder hom ingegee het.
Nick Muehlhausen het Jethro Watson Saterdag met sy kaal hande onder 'n rots uitgegrawe. Foto: Facebook
"Die rots het op hom geval en albei sy bene vasgepen," het Thys Kruger, eienaar van die De Pakhuys-kampeerterrein in die Cederberge, gesê.
"Voordat Nick hulp gaan soek het, het hy Jethro met sy kaal hande onder die rots uitgegrawe."
Volgens hom is Watson se bene albei in die val gebreek. "Nick het die bloeding gestop deur 'n toerniket om sy bene te draai. Sy twee wit herdershonde het saam met hom daar gewag."
Hy sê Muehlhausen het etlike kilometer ver gehardloop om selfoon-ontvangs te kry.
Kruger was op die gholfbaan toe hy kort ná 12:00 die oproep van Muehlhausen gekry het. Hy het dadelik die polisie en die SA Bergklub se soek-en-reddingspan ontbied.
"Dit het 'n reddingshelikopter amper vier uur geneem om hulle te bereik," het Kruger gesê.
Nick Muehlhausen besig met rotsklim. Foto: Facebook
Die omgewing waarin die ongeluk gebeur het, is in die noordelike deel van die Cederberge en volgens Kruger is dit baie afgeleë. Die grond behoort aan CapeNature.
Kruger sê hulle is Saterdagaand laat weet dat Watson se regterbeen geamputeer is. Hy het glo op twee plekke oop frakture aan sy regterbeen gehad.
"Hulle moes glo sy been amputeer om sy lewe te red. Sy linkerbeen het ook 'n fraktuur opgedoen, maar dis gelukkig nie so ernstig nie."
Volgens Kruger beoefen Watson en Muehlhausen die bergklimsport bouldering (rotsklim sonder 'n veiligheidstou) en hulle het by De Pakhuys gekampeer.
"Jethro is reeds twee maande hier en Muehlhausen is ook al 'n geruime tyd in die Cederberge. Dis nou bouldering-seisoen," sê hy.